ฟันธงเพิ่มงบกลางศก.ไม่ปัง
แบงก์ฟันธงรัฐจัดงบกลางปีนี้ 1.5 แสนล้าน กระตุ้นเศรษฐกิจฐานรากได้ ไม่มากเท่าที่คิด
12 ม.ค. 2561

แบงก์ฟันธงรัฐจัดงบกลางปีนี้ 1.5 แสนล้าน กระตุ้นเศรษฐกิจฐานรากได้ ไม่มากเท่าที่คิดนายเชาว์ เก่งชน กรรมการผู้จัดการ บริษัท ศูนย์วิจัยกสิกรไทย เปิดเผยว่า การที่ รัฐบาลจัดงบประมาณรายจ่ายกลางปี 2561 เพิ่มเติม 1.5 แสนล้านบาท โดยเป็นเงินคงคลัง 5 หมื่นล้านบาท และเป็นเงินกู้ 1 แสนล้านบาทนั้น จะไม่ช่วยกระตุ้นอัตราการขยายตัวของเศรษฐกิจ (จีดีพี) มากนัก เนื่องจากเป็นการใช้เงินในโครงการพัฒนาศักยภาพ อบรม และสัมมนาเพื่อเพิ่มความรู้ให้กับผู้มีรายได้น้อย ไม่ได้เน้นให้เงินไปใช้จ่ายโดยตรงทั้งนี้ เงินจะหมุนในโครงการอบรม สัมมนา เพิ่มทักษะวิชาชีพไม่มากนัก อีกทั้ง การใช้ปรับโครงสร้างสินค้าเกษตรก็ต้องใช้เวลาในการให้เงินที่ใส่เข้าไปหมุนเวียนในระบบ ซึ่งอาจจะนานกว่าการให้เงินไปใช้จ่ายโดยตรง"เข้าใจว่าการเพิ่มงบกลางเข้าใปใน โครงการช่วยเหลือผู้มีรายได้น้อยเฟส 2 จะเป็นการเพิ่มศักยภาพในระยะยาว และช่วยให้ผู้มีรายได้น้อยมีอาชีพ สร้างงาน ทำให้หายจนตามนโยบายของรัฐบาล ดังนั้นจึงไม่ได้เน้นให้จีดีพีเติบโต ซึ่งโดย หลักการแล้วหากใส่เงินเข้าไปในระบบ 5 หมื่นล้านบาท จะกระตุ้นจีดีพีได้ 0.5% แต่รอบนี้อาจจะไม่เน้นให้เติบโตเท่านั้นเท่านี้ แต่เน้นให้คนพัฒนาฝีมือแรงงานเป็นการแก้จนอย่างยั่งยืน" นายเชาว์ กล่าวทั้งนี้ กระทรวงการคลัง ระบุว่า จะใช้งบกลางในการช่วยเหลือผู้มีรายได้น้อยเฟส 2 ที่ ครม.เห็นชอบ 3.5 หมื่นล้านบาท ใช้ในการปฏิรูปภาคการเกษตร 4 หมื่นล้านบาท เพื่อลดการปลูกพืชเกษตรที่มากเกินไปจนทำให้ราคาตกต่ำนอกจากนี้ จะใช้เงินในโครงการของกองทุนหมู่บ้าน 1 หมื่นล้านบาท และโครงการของกระทรวงมหาดไทย ที่จะเข้าไปพัฒนาเศรษฐกิจระดับตำบล อีก 1 หมื่นล้านบาท ซึ่งจะต้องเป็นโครงการที่ทำให้เกิดการปรับเปลี่ยนและปฏิรูปให้เศรษฐกิจของท้องถิ่นและประเทศดีขึ้น